Ergoterapeutar gera tað møguligt hjá fólki at liva eitt virkið lív og at luttaka í samfelagnum hóast sjúku og/ella brek. Nær er tørvur á ergoterapi? Tá sjúka og/ella brek, ella umstøður í umhvørvinum forða fyri, at til ber at liva eitt virkið lív og luttaka í samfelagnum. Hvat ger ergoterapeuturin? Í samstarvinum við persónin byrjar ergoterapeuturin altíð við at spyrja:“ Hvat hevur týdning fyri teg at kunna gera í gerandisdegnum?” Svarið og aðrar ergoterapeutiskar kanningar eru grundarlagið fyri, hvussu arbeitt verður víðari. Arbeitt verður við at venja og leggja til rættis aktivitetirnar í gerandisdegnum. Harumframt verður umhvørvið tillagað, soleiðis at møguligt er hjá viðkomandi at útinna dagligu aktivitetirnar, sum hava týdning fyri júst hann.